  Майя Бывальцева Балезино ёросын удмурт кырӟанъя «Элькуновидение-2017» вожвылъяськонэ пыриськисез бырйизы. Таяз арын ёрослэсь данзэ утёз Юндаысь Надежда Сидорова. Иворъёсъя «Удмуртия» агентстволы со сярысь вераз Балезино ёрос администрациысь лулчеберетъя управлениысь ӧнерчи, «Удмурт Кенеш» огазеяськонлэн ёзэтэзлэн ёзчиез Ольга Стародумова. Кырӟанъя элькун вожвылъяськонлы дасяськон ужпумез «Удмурт Кенеш» огазеяськонлэн ёросысь ёзэтэзлэн правленияз 17-тӥ гудырикошконэ эскеризы. Ольга Стародумовалэн верамезъя, ёроссы бадӟым, но конкурсэ адямиез шедьтыны сокем капчи ӧвӧл. Ярам, туэ мылкыд карись ачиз вазиськиз. Туэ милям <…> Юндаысь клублэн кивалтӥсез Надежда Сидорова аслэсьтыз ӵектӥз мылкыдзэ, со удмурт ӧвӧл — бесерман. Али кылъёссэ бырйиськомы, кырӟанъёсты учкиськомы, али быръемын ӧвӧл на. Аранжировщикъёсты шедьтӥмы ни кадь. Солэн сыӵе номер потэ каремез, со йӧспӧртэм мед луоз. Али костюм ласянь но малпаськиськомы. Солэн потэ пыртэмез отчы крезьёсты, со «горловое пение» выллем быгатэ кырӟаны, сое пыртэмез потэ. Удмуртэн бесрманэн суро кызьы ке луоз Ольга Стародумова, «Удмурт Кенеш» огазеяськонлэн Балезино ёросысь ёзэтэзлэн ёзчиезСолэн кылъёсызъя, ёрос вожвылъяськонэ одно ик пыриськыны кулэ, со муниципалитетлы умой ласянь возьматӥськыны луонлык сётэ. «Нырысь ик мылкыдъёсмы милям вал — со ёрослэн имиджез, угось кырӟасен ӵош потэ ёрослэн но нимыз. Котьма ке но, <…> Балезино ёросысь урод иворъёс тросгес кылӥсько — газетын но, радиоын но, нош тӥни озьы (вожвылъяськон пыр — ред.) ӟече потыны-а, мар-а, шуом, кызьы ке но. Но со гинэ вӧл. Устолыко адямиосмы вань, но соос уггес дӥсьто-а, мар-а шуыны сцена вылэ потыны», — валэктӥз со. Ольга Стародумовалэн чакламезъя, кырӟанэз быръёнэн шугъяськонъёс кылдыны кулэ ӧвӧл, ёросын вань удмурт кылбурчизы, «солэн быдэс бичетэз потэмын». Озьы ик со пусйиз, таяз арын «Элькуновиденилы» дасяськон борды «Удмурт Кенешлэн» ёзэтэз умой-умой басьтӥськиз шуыса. «Культура ласянь ӧжытгес саклык со конкурслы. «Удмурт Кенеш» со борды туэ басьтӥськиз умой-умой, кураторез луэ ни, со кырӟасьмес огазея кулэ адямиосын, утча соосты, коньдон ласянь но. Котьма ке но, юрттэт кулэ. Ми валамы, адями огназ уг гинэ быгаты карыны, результатэз но солэн ӧжытгес луоз», — пусйиз Ольга Стародумова. 2016-тӥ арын Балезино ёрослэсь данзэ утиз Ольга Наговицына «Анай» кырӟанэн. Йылпумъянъёсъя со 10-тӥ инты басьтӥз. Тодэ вайытом, удмурт кырӟанъя «Элькуновидение-2017» вожвылъяськонэ куриськонъёсты кутон кутскемын ни. Вазиськонъёсты 30-тӥ куарусёнозь возьмало. Тегъёс: Лулчеберет Балезино Удмуртия удмуртъёс бесерманъёс кырӟан Элькуновидение  